3. การประกอบธุรกิจของแต่ละสายผลิตภัณฑ์

1.  ลักษณะผลิตภัณฑ์หรือบริการ

  เนื่องจากาาบริษัทฯ แบ่งลักษณะงานออกเป็น 4 สาย ดังที่ได้กล่าวมาแล้วข้างต้นในข้อ 2.3 คือ

1.  สายงานวิศวกรรมไฟฟ้าและเครื่องกล ดำเนินงานโดย บริษัท อีเอ็มซี จำกัด (มหาชน)

2.  สายงานวิศวกรรมก่อสร้างสาธารณูปโภคพื้นฐาน ดำเนินงานโดย บริษัท สหการวิศวกร จำกัด

3.  สายงานวิศวกรรมสิ่งแวดล้อม ดำเนินงานโดย บริษัท ไฮโดรเท็ค จำกัด

4.  สายงานวิศวกรรมก่อสร้างทั่วไป ดำเนินงานโดย บริษัท บีไอพี เอนจิเนียริ่ง แอนด์
    คอนสตรัคชั่น จำกัด

  ดังนั้นในหัวข้อต่างๆ ของลักษณะการบริหาร จะเป็นข้อมูลโดยรวมของ 4 สายผลิตภัณฑ์ ดังต่อไปนี้
  ซึ่งเป็นงานวิศวกรรม ก่อสร้างคล้ายคลึงกัน

ขั้นตอนการรับงานของกลุ่มบริษัท อีเอ็มซี จำกัด (มหาชน)

[]

1.
ฝ่ายบริหารศึกษาข้อมูลขั้นต้นของลูกค้าเพื่อกำหนดหลักเกณฑ์ในการเข้าประมูลงานหรือการเข้าเจรจาตกลงกับลูกค้า
ประกอบด้วย ขนาดของงาน ความซับซ้อนของงาน ลักษณะคู่แข่งขัน งานของคู่แข่งขันในขณะนั้น
ราคาวัตถุดิบ และต้นทุนโดยประมาณจากฝ่ายประมาณราคา
นอกจากนี้ยังขึ้นอยู่กับความสัมพันธ์กับลูกค้าหรือเจ้าของโครงการนั้นๆด้วย

2. ภายหลังจากที่ได้รับมอบหมายให้ดำเนินโครงการ
ฝ่ายบริหารของบริษัทจะศึกษารายละเอียดและแต่งตั้งผู้จัดการโครงการเพื่อดูแลรับผิดชอบงาน

3. ผู้จัดการโครงการมีหน้าที่รับผิดชอบในการวางแผนและควบคุมความก้าวหน้า ต้นทุนโครงการ
รวมทั้งดำเนินการประเมินแบบงาน จำนวนและราคาของวัสดุอุปกรณ์
ประเภทคุณภาพของวัสดุก่อสร้างที่ต้องใช้เพื่อให้เป็นไปตามข้อตกลง

4. ระหว่างการปฎิบัติงานติดตั้งระบบ
ผู้ควบคุมและหัวหน้างานในแต่ละฝ่ายซึ่งอยู่ในความดูแลรับผิดชอบของผู้จัดการโครงการ
จะตรวจสอบความก้าวหน้าของงานเพื่อให้เป็นไปตามแผนและกำหนดการที่วางไว้
และจัดทำบันทึกรายละเอียดของงานที่ทำ การใช้วัสดุก่อสร้าง ต้นทุน คุณภาพ
ปริมาณงานเพื่อรายงานให้กับฝ่ายบิหารของบริษัททราบ

5. การตรวจสอบผลงานก่อนส่งมอบ ผู้ตรวจสอบประกอบด้วยวิศวกรผู้ควบคุม เจ้าของโครงการ
และผู้จัดการโครงการตรวจสอบและทดสอบผลงานขั้นสุดท้าย หากพบความผิดพลาดและข้อแก้ไข
จะดำเนินให้แล้วเสร็จ แล้วจึงจะส่งมอบงานให้กับผู้ว่าจ้าง

ข้อจำกัดการประกอบธุรกิจ

บริษัทฯ อยู่ในระหว่างดำเนินการตามแผนฟื้นฟูกิจการ จึงเป็นข้อจำกัดในการประมูลงาน
และการยอมรับของผู้ว่าจ้างทั้งๆ ที่บริษัทฯ
มีศักยภาพในด้านการทำงานสูงเมื่อเทียบกับคู่แข่งขันรายอื่น

  3.2 การตลาดและภาวะการแข่งขัน

บริษัทฯ
มีนโยบายในการที่จะพยายามเพิ่มงานจากภาครัฐและภาคเอกชนที่มีศักยภาพเพิ่มขีดความสามารถในการทำงานก่อสร้างให้สูงมากขึ้น
และเพิ่มงานก่อสร้างให้มากขึ้นด้วย

การตลาด

(1) กลยุทธ์ทางการตลาด การจำหน่าย และช่องทางการจำหน่ายของกลุ่มบริษัท อีเอ็มซี จำกัด
(มหาชน)

กลุ่มบริษัท อีเอ็มซี จำกัด (มหาชน) ได้วางนโยบายและกำหนดแนวทางการตลาดดังนี้

  1. กลุ่มบริษัทรับเหมาก่อสร้างครบวงจร

ภายหลังจากการปรับปรุงโครงสร้างทางธุรกิจและโครงสร้างการถือหุ้น กลุ่มบริษัท อีเอ็มซี จำกัด
(มหาชน)
เป็นกลุ่มบริษัทรับเหมาก่อสร้างครบวงจรและมีความพร้อมในการเข้าประมูลทั้งในภาครัฐบาลและเอกชน
ส่งผลดีต่อการประกอบธุรกิจทั้งทางด้านการตลาด ประสิทธิภาพการดำเนินงาน
เป็นผู้เชี่ยวชาญงานเฉพาะด้าน ความสามารถประหยัดต้นทุนและค่าใช้จ่าย
ซึ่งทำให้สามารถการเข้าประมูลงานขนาดใหญ่หรืองานรับเหมาเบ็ดเสร็จ (Turnkey)
และสามารถแข่งขันกับบริษัทก่อสร้างอื่นๆ ได้

2. เน้นงานก่อสร้างภาครัฐ

บริษัทฯ มีนโยบายเน้นการก่อสร้างภาครัฐบาล
เพื่อลดความเสี่ยงในเรื่องการรับชำระเงินโดยเฉพาะอย่างยิ่งในสายงานวิศวกรรมสิ่งแวดล้อม
สายงานวิศวกรรมสาธารณูปโภคพื้นฐานซึ่งบริษัทฯ ได้ขึ้นทะเบียนเป็นผู้รับเหมา ชั้น 1
ของหน่วยงานภาครัฐไว้หลายหน่วยงาน

3. คุณภาพ ประสิทธิภาพ ตรงตามเวลา

นโยบายหลักในการดำเนินงานของกลุ่มบริษัท อีเอ็มซี จำกัด (มหาชน)
เน้นการดำเนินงานเพื่อให้ได้ผลงานที่มีคุณภาพ มีความปลอดภัย
การปฏิบัติงานของพนักงานเป็นไปอย่างมีประสิทธิภาพและแล้วเสร็จทันตามกำหนด

4. พันธมิตรทางการค้า

พันธมิตรทางการค้าเป็นปัจจัยสำคัญในการแข่งขันกับบริษัทรับเหมาก่อสร้างขนาดใหญ่ทั้งในประเทศและต่างประเทศ
โดยการถ่ายทอดความรู้ความชำนาญ เทคโนโลยีที่ทันสมัย
รวมถึงระบบการบริหารโครงการขนาดใหญ่
ซึ่งทำให้บริษัทมีศักยภาพและประสบการณ์เพียงพอในการเข้าประมูลโครงการขนาดใหญ่ได้

5. การได้รับความเชื่อถือและไว้วางใจจากลูกค้า

จากผลงานที่มีคุณภาพในอดีต
บริษัทได้รับความเชื่อถือและไว้วางใจจากลูกค้าทั้งภาครัฐบาลและเอกชน
ทำให้ได้รับการยอมรับในการเข้าประมูลงานใหม่ทั้งจากลูกค้ารายเดิม ลูกค้ารายใหม่
และลูกค้าใหม่ที่ได้รับการแนะนำจากลูกค้ารายเดิม

  6. ผู้บริหารที่มีประสบการณ์

นอกเหนือจากความสามารถในการบริหารแล้ว
ผู้บริหารของบริษัทมีความรู้ประสบการณ์การทำงานทั้งภาคปฏิบัติในงานวิศวกรรมมากกว่า 15 ปี
และนำเทคโนโลยีที่ทันสมัยมาใช้หรือการเเปลี่ยนแปลทางวิศวกรรมอื่น ๆ

นโยบายการกำหนดราคาของกลุ่มบริษัท อีเอ็มซี จำกัด (มหาชน)

บริษัทมีนโยบายการกำหนดราคาโดยอิงกับราคาตลาด หรือเป็นราคาต้นทุนวัตถุดิบ ค่าจ้างแรงงาน
ค่าโสหุ้ย บวกกำไรขั้นต้น ที่บริษัทฯ สามารถดำเนินการได้โดยไม่ขาดทุน

สภาวะอุตสาหกรรมและการแข่งขัน

ในปี 2545 เศรษฐกิจไทยอยู่ในระหว่างขยายตัว รัฐบาลให้ความสนับสนุนการลงทุน
ทางธุรกิจด้านอสังหาริมทรัพย์ มากขึ้น จึงทำให้บริษัทฯ มีส่วนแบ่งการตลาดมากขึ้น
แต่คู่แข่งขันยังมีเหลือที่จะรอรับงานอยู่อีกมาก จึงทำให้การแข่งขันยังคงมีอยู่อย่างรุงแรง

  3.3 กำลังการผลิตของบริษัท

บริษัทและบริษัทย่อย วิศวกรและพนักงานอยู่จำนวน 121 คน ซึ่งมีความสามารถที่จะรับงานได้ปีละ
2,000 ล้านบาท ต่อปี ณ.ปัจจุบันบริษัทมีงานในมือที่จะแล้วเสร็จในปี 2546 อยู่ประมาณ 800
ล้านบาท ยังคงมีกำลังเหลือพอเพียงที่จะทำงานได้อีก ประมาณ 1,200 ล้านบาท ต่อปี

โครงสร้างต้นทุนและการจัดหาวัตถุดิบ

โครงสร้างต้นทุนแยกตามสายงานได้ดังนี้

1. โครงสร้างต้นทุน-สายงานระบบไฟฟ้าและเครื่องกล 

(หน่วย : พันบาท)

+----------------------------------+----------------+-----------------+
| รายการ                           | 2545           | ร้อยละ           |
+----------------------------------+----------------+-----------------+
| ค่าวัสดุก่อสร้าง                      | 144,761        | 73%             |
+----------------------------------+----------------+-----------------+
| ค่าจ้างเหมาช่วงและแรงงาน            | 33,798         | 17%             |
+----------------------------------+----------------+-----------------+
| ค่าโสหุ้ยและค่าใช้จ่ายทางอ้อม           | 20,195         | 10%             |
+----------------------------------+----------------+-----------------+
| รวม                              | 198,754        | 100%            |
+----------------------------------+----------------+-----------------+

ข้อมูลเกี่ยวกับวัสดุก่อสร้างงานระบบ

วัสดุก่อสร้างสามารถแจกแจงเป็นประเภทใหญ่ๆ ได้ดังนี้

1. อุปกรณ์ไฟฟ้า เช่น หม้อแปลง, สวิทซ์เกียร์, อุปกรณ์เตือนไฟ, สายไฟฟ้า, โคมไฟ, หลอดไฟ,
หม้อแปลง, สวิทซ์ตัดตอน, คอนเดนเซอร์, เครื่องกำเนิดไฟฟ้า ตู้ไฟฟ้า เป็นต้น

2. อุปกรณ์สุขาภิบาลและดับเพลิง เช่น ปั๊มน้ำ, วาล์ว, ปั๊มดับเพลิง, ท่อโลหะ, ท่อพีวีซี,
อุปกรณ์,ดับเพลิง, ท่อเหล็กหล่อ, หัวรับระบายน้ำ, ปั๊มบำบัดน้ำเสีย เป็นต้น

3. อุปกรณ์ระบบปรับอากาศ เช่น ฉนวนหุ้มท่อ สังกะสี ฉนวนใยแก้ว ท่อเหล็ก ท่อทองแดง ปั๊มน้ำ
Cooling Tower เครื่องทำความเย็น พัดลม วาล์ว เป็นต้น

ค่าจ้างรับเหมาช่วงและค่าแรงทางตรง
ส่วนใหญ่บริษัทมักจะจ้างผู้รับเหมาช่วงที่ทำธุรกิจกับบริษัทมานานมากกว่า 10 ปี
เป็นช่างที่มีฝีมือและคุณภาพดี สามารถไว้วางใจได้และมีค่าจ้างในระดับปานกลาง
เมื่อเทียบกับราคาในท้องตลาดทั่วไป

2.โครงสร้างต้นทุน-สายงานวิศวกรรมก่อสร้างสาธารณูปโภคพื้นฐาน

(หน่วย : พันบาท)

+----------------------------------+----------------+-----------------+
| รายการ                           | 2545           | ร้อยละ           |
+----------------------------------+----------------+-----------------+
| ค่าวัสดุก่อสร้าง                      | 5,955          | 6%              |
+----------------------------------+----------------+-----------------+
| ค่าว่าจ้างผู้รับเหมาช่วง                | 78,710         | 75%             |
+----------------------------------+----------------+-----------------+
| ค่าแรงงาน                         | 921            | 1%              |
+----------------------------------+----------------+-----------------+
| ค่าโสหุ้ยและค่าใช้จ่ายทางอ้อม           | 18,884         | 18%             |
+----------------------------------+----------------+-----------------+
| รวม                              | 104,470        | 100%            |
+----------------------------------+----------------+-----------------+

ข้อมูลเกี่ยวกับวัสดุก่อสร้าง

วัสดุก่อสร้างในงานก่อสร้างสาธารณูปโภคพื้นฐานได้แก่ หิน ดิน ลูกรัง ทราย ยางมะตอย
คอนกรีตสำเร็จ ปูน เป็นต้น ปัจจัยที่มีผลต่อต้นทุนคือค่าขนส่ง และน้ำมัน

3. โครงสร้างต้นทุน-สายงานวิศวกรรมสิ่งแวดล้อม

(หน่วย : พันบาท)

+-------------------------------+-------------------+-----------------+
| รายการ                        | 2545              |                 |
+-------------------------------+-------------------+-----------------+
|                               | จำนวน (พันบาท)     | %               |
+-------------------------------+-------------------+-----------------+
| ค่าวัสดุก่อสร้าง                   | 101               | 6%              |
+-------------------------------+-------------------+-----------------+
| ค่าว่าจ้างผู้รับเหมาช่วง             | 953               | 54%.            |
+-------------------------------+-------------------+-----------------+
| แรงงาน                        | 2                 | 0.1%            |
+-------------------------------+-------------------+-----------------+
| ค่าโสหุ้ยและค่าใช้จ่ายทางอ้อม        | 703               | 39.9%           |
+-------------------------------+-------------------+-----------------+
| รวม                           | 1,759             | 100%            |
+-------------------------------+-------------------+-----------------+

ข้อมูลเกี่ยวกับวัสดุก่อสร้าง

การจัดซื้อและจัดหาวัสดุก่อสร้างสามารถทำได้ง่าย
ทั้งจากผู้จำหน่ายในประเทศและต่างประเทศแต่ในปี 2545
ไม่มีการสั่งซื้อวัสดุจากต่างประเทศผลิตภัณฑ์ที่สั่งซื้อจากผู้ผลิตในประเทศ ได้แก่ ท่อ เสาเข็ม ฟิตติ้ง
เป็นต้น

4. โครงสร้างต้นทุน-สายงานวิศวกรรมก่อสร้างทั่วไป

(หน่วย : พันบาท)

+----------------------------------+----------------+-----------------+
| รายการ                           | 2545           | ร้อยละ           |
+----------------------------------+----------------+-----------------+
| ค่าวัสดุก่อสร้าง                      | -              | -               |
+----------------------------------+----------------+-----------------+
| ค่าว่าจ้างผู้รับเหมาช่วง                | -              | -               |
+----------------------------------+----------------+-----------------+
| ค่าแรงงาน                         | -              | -               |
+----------------------------------+----------------+-----------------+
| ค่าโสหุ้ยและค่าใช้จ่ายทางอ้อม           | 130            | 100%            |
+----------------------------------+----------------+-----------------+
| รวม                              | 130            | 100%            |
+----------------------------------+----------------+-----------------+

ข้อมูลเกี่ยวกับวัสดุก่อสร้าง

วัสดุก่อสร้างที่ใช้ในงานรับเหมาก่อสร้างทั่วไป ไม่มีเนื่องจากในปี 2545
ไม่ได้รับงานและไม่มีรายได้จากการรับเหมาก่อสร้าง

3.4 งานที่ยังไม่ส่งมอบของบริษัท อีเอ็มซี จำกัด (มหาชน) และบริษัทย่อย

มูลค่างานที่ยังไม่ส่งมอบ ณ 31 ธันวาคม 2545 ของบริษัทฯ และบริษัทย่อย เป็นจำนวนรวมทั้งสิ้น
1,281 ล้านบาท โดยแบ่งเป็นแต่ละสายผลิตภัณฑ์ ดังนี้

1.  สายงานวิศวกรรมระบบไฟฟ้าและเครื่องกล 226 ล้านบาท (จำนวน 15 โครงการ)

2.  สายงานวิศวกรรมสาธารณูปโภคพื้นฐาน 537 ล้านบาท (จำนวน 5 โครงการ)

3.  สายงานวิศวกรรมสิ่งแวดล้อม 518 ล้านบาท (จำนวน 2 โครงการ) ซึ่งเป็นงานของ
    กิจการร่วมค้าไฮโดรเท็ค-ซัลคอน 316.8 ล้านบาท
    และเป็นของกิจการร่วมค้าไฮโดรเท็ค-เสรี 201.5 ล้านบาท

สำหรับวิศวกรรมก่อสร้างทั่วไป
ไม่มีงานคงเหลือเนื่องจากชะลอการรับงานเพราะอยู่ในระหว่างปรับปรุงโครงสร้างหนี้

โครงการที่ยังไม่ส่งมอบมูลค่าเกินกว่าร้อยละ 10
ของรายได้รวมตามงบการเงินรวมของปีบัญชีล่าสุดมี 2 โครงการ คือ โครงการห้างสรรพสินค้า
เทสโก้ โลตัส จัดหวัดนครปฐม ของบริษัท เอก-ชัย ดีสทริบิวชั่น ซิสเทม จำกัด
รับเหมางานระบบไฟฟ้า สุขาภิบาลและดับเพลิง และระบบปรับอากาศ มีมูลค่างานคงเหลือ 79
ล้านบาท และโครงการอาร์ซีเอ สวีท ของบริษัท ซิตีวิลล่า จำกัด เป็นงานก่อสร้างคอนโดมิเนียม 8
ชั้น พื้นที่ 10,000 ตรม.และงานระบบประกอบอาคาร มีมูลค่างานคงเหลือ 61 ล้านบาท
โดยเป็นโครงการในสายงานวิศวกรรมระบบไฟฟ้าเครื่องกลและก่อสร้าง

โครงการก่อสร้างทางหลวงหมายเลข 325 อ.บางแพ ของกรมทางหลวง
เป็นงานก่อสร้างทางหลวงหมายเลข 325 อ.บางแพ มูลค่าคงเหลือ 519 ล้านบาท
โดยเป็นโครงการในสายงานวิศวกรรมสาธารณูปโภคพื้นฐาน

โครงการสถานีสูบจ่ายน้ำประปามีนบุรี ของการประปานครหลวง เป็นงานก่อสร้างสถานีสูบน้ำ
มูลค่าคงเหลือ 316.8 ล้านบาท
และโครงการก่อสร้างระบบรวบรวมและระบบบำบัดน้ำเสียเทศบาลนครตรัง ของเทศบาลนครตรัง
เป็นงานก่อสร้างระบบบำบัดน้ำเสีย มูลค่าคงเหลือ 201.5 ล้านบาท

โครงการที่มีสัดส่วนรายได้เกินกว่าร้อยละ 30 ของรายได้รวม ปี 2545 มี 1 โครงการ
โดยเป็นโครงการของสายงานวิศวกรรมไฟฟ้าเครื่องกลและก่อสร้าง มูลค่า 67.6 ล้านบาท คิดเป็น
30% ของรายได้รวมปี 2545 โครงการดังกล่าวดำเนินการแล้วเสร็จในเดือน ตุลาคม 2545